JUTHA โทษพิษเศรษฐกิจโลกชะลอตัวกระทบรายได้ ฉุด Q2 ขาดทุนเพิ่มเกือบ 3 เท่าตัว
JUTHA โทษพิษเศรษฐกิจโลกชะลอตัวกระทบรายได้ ฉุด Q2/59 ขาดทุนเพิ่มเกือบ 3 เท่าตัว มาที่ 27.14 ลบ. จากปีก่อนขาดทุน 6.86 ลบ. ขณะที่ช่วง 6 เดือนแรกมีผลขาดทุน 67.62 ลบ. ขาดทุนเพิ่ม 2 เท่าตัว จากปีก่อน 22.25 ลบ.
15 ส.ค. 2559

บริษัท จุฑานาวี จำกัด (มหาชน) หรือ JUTHA รายงานผลการดำเนินงานไตรมาส 2/59 สิ้นสุดวันที่ 30 มิ.ย.59 (รวมบริษัทย่อย) มีผลขาดทุนสุทธิ 27.14 ล้านบาท หรือขาดทุนสุทธิ 0.20 บาทต่อหุ้น ขาดทุนเพิ่มขึ้น 296% จากช่วงเดียวกันของปีก่อนที่มีผลขาดทุนสุทธิ 6.86 ล้านบาท หรือขาดทุนสุทธิ 0.05 บาทต่อหุ้น
โดยผลการดำเนินงานในไตรมาสดังกล่าวขาดทุนเพิ่มขึ้น เนื่องจากสถานการณ์เศรษฐกิจโลกที่ชะลอตัวต่อเนื่องเป็นเวลานาน มีความผันผวนมากขึ้น ส่งผลต่อธุรกิจพาณิชยนาวี อย่างมาก และในช่วงไตรมาสแรกของปีบริษัทมีเรือเข้าอู่แห้งตามระยะเวลาถึง 2 ลำ ทำให้ขาดรายได้รวมทั้งสิ้นไป 64 วัน จึงทำให้โดยรวมบริษัทยังคงมีผลขาดทุนจากการดำเนินงานอยู่
ขณะที่ช่วง 6 เดือนแรกมีผลขาดทุนสุทธิ 67.62 ล้านบาท หรือขาดทุนสุทธิ 0.49 บาทต่อหุ้น ขาดทุนเพิ่มขึ้น 204% จากช่วงเดียวกันของปีก่อนที่มีผลขาดทุนสุทธิ 22.25 ล้านบาท หรือขาดทุนสุทธิ 0.16 บาทต่อหุ้น